[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 4.1.2005

KOM(2004) 846 endelig

2002/0254 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende

Rådets fælles holdning med henblik på vedtagelse af Europa-Parlamentets og Rådets direktiv om kvaliteten af badevand

2002/0254 (COD)

MEDDELELSE FRA KOMMISSIONEN TIL EUROPA-PARLAMENTETi henhold til EF-traktatens artikel 251, stk. 2, andet afsnitvedrørende

Rådets fælles holdning med henblik på vedtagelse af Europa-Parlamentets og Rådets direktiv om kvaliteten af badevand

SAGSFORLØB

Forslaget (KOM(2002) 581 endelig) blev forelagt Europa-Parlamentet og Rådet efter proceduren for fælles beslutningstagning i EF-traktatens artikel 175, stk. 1.

Det Europæiske Økonomiske og Sociale Udvalg afgav udtalelse den 19. juni 2003.

Regionsudvalget afgav udtalelse den 9. april 2003.

Europa-Parlamentet afgav udtalelse ved førstebehandlingen af forslaget den 21. oktober 2003.

På grundlag af Europa-Parlamentets udtalelse og i medfør af EF-traktatens artikel 250, stk. 2, vedtog Kommissionen et ændret forslag - KOM (2004) 245 endelig - den 5. april 2004.

På grundlag af Europa-Parlamentets udtalelse og i medfør af EF-traktatens artikel 250, stk. 2, nåede Rådet til politisk enighed om en fælles holdning den 28. juni 2004. Rådet vedtog formelt den fælles holdning med enstemmighed den 20. december 2004.

2. FORMÅLET MED KOMISSIONENS FORSLAG

Formålet med Kommissionens forslag var at erstatte det gældende badevandsdirektiv, som blev vedtaget i 1976. Direktivet har i høj grad bidraget til at forbedre badevandsstandarderne, men anses nu for at være forældet og afspejle den tekniske og videnskabelige viden, der gjorde sig gældende i midten af 1970’erne. Kommissionen forslag gik ud på at skærpe de obligatoriske mikrobiologiske standarder for Fællesskabets badevand og opdatere forvaltnings- og overvågningsordningen.

KOMMISSIONENS BEMÆRKNINGER

Generelle bemærkninger

Kommissionen har helt, delvis eller principielt accepteret 22 af Europa-Parlamentets 37 ændringsforslag fra førstebehandlingen. 17 af disse 22 ændringer er indarbejdet i den fælles holdning.

Kommissionen har accepteret alle ændringer, som medførte større klarhed, bedre oplysning af offentligheden eller mere effektiv forvaltning.

Kommissionen har navnlig afvist ændringer, som gik ud på at udvide direktivets anvendelsesområde, eller som ville have medført overlapninger med vandrammedirektivet.

Detaljerede bemærkninger

Parlamentsændringer, som Kommissionen har accepteret, og som helt eller delvis er indarbejdet i den fælles holdning.

Følgende ændringer, som Kommissionen har accepteret helt eller delvis, er også medtaget i den fælles holdning: ændring nr. 10, 11, 15, 17, 18, 20, 21, 23, 24, 25, 26, 28, 32, 34, 35, 52 og 57.

Parlamentsændringer, som Kommissionen har accepteret, men som ikke er medtaget i den fælles holdning.

Ændring 6 går ud på at gøre en del af definitionen på “badevand“ klarere. I betragtning af den nye udformning af artikel 1 og 2 i den fælles holdning er denne ændring ikke længere relevant.

Ændring 29 vedrører ændring af analysemetoderne i bilag I. Ændringsforslaget synes at gøre ændring af testprocedurerne til en forpligtelse snarere end et valg baseret på en vurdering af behovet herfor. Kommissionen accepterer medlemsstaternes ønske om at bevare ordet “kan” i stedet for Parlamentets formulering.

Ændring 30 vedrører forpligtelsen til at indføre parametre vedrørende virus, som er vigtige mikrobiologiske kontaminanter, men for hvilke der endnu ikke findes robuste testmetoder. Kommissionen kunne med glæde acceptere denne ændring og har faktisk allerede indledt et forskningsprojekt med henblik på at udvikle robuste testprocedurer til detektion og måling af niveauerne af de relevante virus i vand. Kommissionen vil fremsætte passende forslag på grundlag af resultaterne af dette projekt. Den fælles holdning indeholder ikke en sådan forpligtelse til at indføre parametre for virus i direktivet, men Kommissionen kan i kraft af sin initiativret når som helst fremsætte forslag herom.

Ændring 31 går ud på, at der i bilag 1 til Kommissionens oprindelige forslag indføres et vurderingskriterium “negative testresultater” for fytoplanktonopblomstringer. Da denne parameter ikke længere er opført i tabellen, er ændringen genstandsløs.

Ændring 75 vedrører beregningsmetoder i tilknytning til problemet med ødelagte prøver. Med de nye bestemmelser i bilag II om kassering af prøver er der imidlertid ikke længere brug for disse procedurer.

Parlamentsændringer, som Kommissionen har afvist, men som er medtaget i den fælles holdning.

Ændring 54 vedrører muligheden for at ændre en planlagt prøvetagningsdato med plus eller minus fire dage. På baggrund af den fælles holdning som helhed kan Kommissionen acceptere denne øgede fleksibilitet.

Yderligere ændringer til forslaget fra Rådets side

Den fælles holdning indeholder et betydeligt antal ændringer set i forhold til Kommissionens oprindelige forslag. Tekstens udformning er gjort mere strømlinet, ved at flere artikler i det oprindelige forslag er slået sammen. Alle de væsentlige elementer i Kommissionens oprindelige forslag er imidlertid bevaret.

Indholdsmæssigt vedrører de vigtigste ændringer i den fælles holdning vurdering og klassifikation af badevandskvaliteten, jf. artikel 4 og bilag I og II i den fælles holdning.

Klassifikationskriterier: Den fælles holdning indfører en fjerde klassifikationskategori, nemlig “tilfredsstillende”, som bliver den obligatoriske standard, medlemsstaterne skal opfylde. Denne standard er baseret på en 90-percentilværdi i stedet for en 95-percentilværdi. Det beskyttelsesniveau, der sikres med den kvalitetsstandard, der svarer til klassifikationen “tilfredsstillende”, er ikke så højt som klassifikationen “god” i Kommissionens oprindelige forslag.

Ferskvandsstandarder: Den fælles holdning opstiller forskellige kvalitetsstandarder for henholdsvis ferskvand og kystvand. Kommissionens oprindelige forslag opstillede ét sæt standarder for alle badevandsområder.

Frist for opfyldelse af standarderne: Ifølge den fælles holdning skal de obligatoriske standarder (klassifikationen “tilfredsstillende”) være opfyldt senest i 2015. Ifølge Kommissionen oprindelige forslag skulle standarden “god” være opfyldt omkring 2009/2010.

Kassering af prøver : For at give mulighed for, at følgerne af kortvarige forureningsbegivenheder ikke medregnes i resultaterne, kan 15% af alle vandprøver lades ude af betragtning, jf. den fælles holdning (bilag II).

Færre parametre : Bilag I i den fælles holdning indeholder nu kun de parametre, der vedrører mikrobiologisk kontaminering. Bestemmelserne om andre forureningsformer findes nu i artikel 8 og 9.

Konklusion

Forslaget er blevet drøftet under tre formandskaber, og den alvorligste hindring for at nå til enighed har under hele forløbet været spørgsmålet om, hvor strenge vandkvalitetsstandarderne skulle være. Mange af medlemsstaterne mente, at Kommissionens oprindelige forslag var urealistisk, og at fordelene herved i form at forbedringer af folkesundheden ville være ude af proportion med omkostningerne.

Kommissionen ville klart have foretrukket at bevare de kvalitetsstandarder, der var opstillet i dens oprindelige forslag. Kommissionen ønsker imidlertid også, at det oprindelige direktiv fra 1976 føres ajour på følgende områder: i) en mere effektiv tilgang til forvaltning af badevandet; ii) bedre oplysning af offentligheden og iii) bedre overvågningsordninger, der er fokuseret på de reelle sundhedsrisici.

Kommissionen mener, at der med den fælles holdning er tale om en betydelig forbedring af bestemmelserne i det nuværende direktiv, og kan derfor tilslutte sig den. Kommissionen erkender, at den fortsat har betænkeligheder ved det beskyttelsesniveau, de nye standarder vil kunne sikre, navnlig i ferskvandsområder, og ønsker at få uddybet dette spørgsmål som led i en aktion med omkostningsdeling under det 6. rammeprogram. Kommissionen har fremsat en erklæring til optagelse i Rådets mødeprotokol (jf. bilaget ).

BILAG I

Kommissionens erklæring

Kommissionens oprindelige forslag indeholdt bindende vandkvalitetsstandarder, som var strengere end standarderne i den af Rådet vedtagne tekst. Kommissionen erkender imidlertid også, at der er presserende behov for at opdatere det nuværende direktiv, som blev vedtaget i 1976, og kan derfor acceptere formandskabets tekst, da det som helhed er ensbetydende med en betragtelig forbedring af de nuværende bestemmelser. Kommissionens forventer, at epidemiologiske og andre videnskabelige undersøgelser vil give os større indsigt i de sundhedsrisici, der er forbundet med badning, ikke mindst i ferskvandsområder. Kommissionen vil derfor gennemføre en videnskabelig undersøgelse, hvis resultater vil foreligge i 2008. Fremgår det af denne videnskabelige undersøgelse, at de foreslåede standarder ikke er tilstrækkelige, vil Kommissionen i givet fald fremsætte de fornødne forslag.